Hei, denne artikkelen er over ett år gammel og kan inneholde utdatert informasjon

Den økte tilstrømmingen av flyktninger og asylsøkere gjør at Utlendingsdirektoratet (UDI) jobber raskere for å sende ut personer som ikke får bli i Norge.

Det er spesielt viktig for direktoratet å få sendt ut dem som har begått lovbrudd, melder TV 2.

- Når politiet ringer, er det politiet som har pågrepet en utlending som de ønsker å få uttransportert, sier enhetsleder Cecilia Bordonado i UDI. Når henvendelsen kommer, har politiet forberedt en utvisningssak.

- Da vurderer vi saken. Og dersom vilkårene for utvisning er oppfylt, så fatter vi et vedtak, sier Bordonado.

Ifølge avdelingsdirektør Karl Erik Sjøholt er det svært viktig at utvisning skjer raskt.

- Dette er personer som oppholder seg i Norge uten noe grunn, de har ikke noen tilknytning til Norge. De kan enten ha begått en kriminell handling eller de er her uten lovlig opphold, sier Sjøholt.

Han sier vedtak kan fattes samme dag som politiet sender over en sak, og at vurderingen i enkelte tilfeller gjøres i løpet av bare noen få timer.

(NTB)